અરવલ્લી જિલ્લામાં વરસાદના બીજા રાઉન્ડમાં ભિલોડા તાલુકામાં ધોધમાર વરસાદ ખાબક્યો છે. જેના કારણે ભિલોડા શામળાજી આસપાસના વિસ્તારોમાં પાણી ભરાઈ જવા પામ્યા હતા. ઉપરવાસમાં થયેલા ભારે વરસાદને કારણે હાથમતી નદીમાં ભારે પુર આવ્યું છે. નદીમાં નવા નીર આવવા લાગ્યા છે ત્યારે હાથમતી નદી પર કિનારાના કમઠાડિયાથી બોલુન્દ્રા વચ્ચેના ક્રોઝવે પર પાણી ફરી વળ્યાં હતા. જેના કારણે બંને બાજુના 10 થી વધુ ગામોના સંપર્ક કપાઈ જવા પામ્યા છે. ગામના ખેડૂતો ખેતીકામ માટે ખેતરમાં પણ જઇ શક્યા નથી. પશુપાલકો પોતાનું દૂધ ભરવા પણ નદીને પેલે પાર ડેરીમાં જઇ શક્યા નહોતા વિદ્યાર્થીઓ અભ્યાસથી પણ વંચિત રહ્યા હતા.